З маладым запалам да пераможных вяршынь
У абласным спаборніцтве сярод маладых жывёлаводаў неаднаразова займала прызавыя месцы аператар машыннага даення з ААТ "Дрыгучы" Ірына Дулінец.  Аднак цяпер яна імкнецца да працоўных вяршынь сярод калег другой узроставай катэгорыі. Тым часам на Міёршчыне з'явіўся новы малады лідар. Па выніках работы за лістапад лепшай з аператараў Віцебшчыны прызнана Ірына Андрушонак з УП "Павяцце".  Пра гэта паведаміў старшыня райкама прафсаюза работнікаў АПК Леанід Яўгенавіч Хахель. Разам і накіраваліся да пераможцы абласнога спаборніцтва.
У 11 гадзін Ірына ўжо на ферме. Прыйшла прыбраная: у скураных чаравічках на высокім абцасе і прыгожай сукенцы—ведала, што адбудзецца ўзнагароджванне.
—У такой форме ля кароў гаспадарыць не будзеш,—засмяялася даярка, калі спыталіся ці зручна на "шпільках". —На ферме без гумовых ботаў ніяк. Але і многія іншыя прафесіі не даюць магчымасці моднічаць.
Маладая працаўніца прызналася, што перамога стала для яе прыемнай нечаканасцю, бо на ферме завіхаецца ўсяго паўгода. Хаця асвоіла прафесію даўно побач з маці Вольгай Мар'янаўнай Ганчаровай, якая шмат гадоў працавала тут жа даяркай. Ірыну не палохаюць цяжкасці. Яна смела бярэцца за справу, прыслухоўваючыся да парад вопытных работнікаў.
—Побач са мной працуюць Валянціна Анатольеўна Мілашэвіч, Наталля Уладзіміраўна Сасноўская, Алёна Васільеўна Камёнак і Аляксандра Альхімовіч, якая, дарэчы, хутка адправіцца ў дэкрэтны водпуск, а таму цяпер усе даяркі дружна ёй дапамагаюць. 
Адметна, што Ірыне, якая нядаўна працаўладкавалася на МТФ, адразу  даверылі групу раздою. Чым абгрунтаваны давер, дырэктар сельгаспрадпрыемства Леў Іосіфавіч Крук патлумачыў:
—Ірына—мясцовая. Добра ведаем яе і ўпэўнены, што справіцца. Раней нярэдка падмяняла сваю маці, якая таксама была ў ліку перадавых і нават адзначана Ганаровай граматай Міністэрства сельскай гаспадаркі Беларусі.
У групе Ірыны Андрушонак 49 пяршачак, кожная з якіх дае ў сярэднім больш за 18 літраў малака. Дзённы валавы надой перавышае 900 літраў. І гэта, на думку Ірыны, яшчэ не максімальны паказчык. Пры збалансаваным рацыёне, у якім дастаткова канцэнтратаў, надоі будуць павялічвацца. У суседняй групе пяршачак, якую даглядае Валянціна Анатольеўна Мілашэвіч, таксама высокая прадукцыйнасць жывёлы. А таму і дойка ў гэтых аператараў займае больш часу.
Маладая працаўніца прызналася, што напачатку складана прывыкала да "начнога" графіку работы, цяпер уцягнулася. Пад'ём—у тры гадзіны ночы. Муж Аляксандр заняты ў фермера-садавода, яму няма неабходнасці падымацца так рана. Самы сон і ў пяцігадовай Міланкі і трохгадовай Карынкі. Раней Ірына жыла ў Рачнёве разам з матуляй. Нядаўна дырэкцыя гаспадаркі выдзеліла дом у Павяцці, куды перабраліся сям’ёй. Днём, пакуль бацькі на рабоце, малыя ў дзіцячым садку, які дзейнічае пры Павяцкай школе.
—Год, другі… і ўцячэце ў горад?—дапытваюся ў маладой даяркі.
 Ірына запэўніла, што пакуль не збіраецца пакідаць тутэйшыя мясціны, хаця мае спецыяльнасць майстра аддзелачных работ. У сталіцы не затрымалася, бо дорага здымаць жыллё. Выйшла замуж, нарадзіліся дачушкі і засталася пад матуліным крылом, каб лягчэй было з малымі няньчыцца. Вольга Мар'янаўна вопыт мае—выхавала пяцёра дзяцей.
Калі маладая матуля завяла размову пра родных, адразу прыгадаўся матэрыял у раённай газеце пра яе брата Дзмітрыя, які таксама працаваў у Павяцці аператарам машыннага даення. Ірына патлумачыла, што па просьбе дырэкцыі гаспадаркі цяпер ён шчыруе на МТФ "Орцы".
—Маладых жывёлаводаў более і гэта радуе, —адзначае дырэктар сельгаспрадпрыемства. —Свінагадоўчы комплекс закрыўся, таму ўзяліся за нарошчваць аб'ёмы вытворчасці і рэалізацыі малака. Летась у дойным гурце было 300 кароў. Цяпер пагалоўе павялічылі да 330. Плануецца рост і ў наступным годзе. Аднак пры гэтым неабходна павялічваць колькасць статкамесцаў для дойнага статка. У планах зрабіць рэканструкцыю свінарніка з устаноўкай малакаправода і абсталяваннем кармавога стала. На гэта патрэбны немалыя грошы, якіх пакуль няма. І ўсе ж такі планаваць трэба, бо без нарошчвання аб'ёмаў вытворчасці жывёлагадоўчай прадукцыі, гаспадарка не выжыве. Нельга забывацца і пра тое, што большасць вяскоўцаў занята ў сельгасвытворчасці і важна не толькі даць ім работу, але і плаціць за яе. На змену старэйшым прыходзіць моладзь, ствараюцца сем'і, нараджаюцца дзеці. На гэтым—трымаецца вёска.
Пакуль гутарылі, прыйшлі на працу і іншыя работнікі фермы. У іх прысутнасці 
старшыня РК прафсаюза работнікаў АПК Л. Я. Хахель уручыў пераможцы абласнога спаборніцтва Ірыне Андрушонак дыплом і пажадаў заўсёды быць сярод перадавікоў вобласці—гэта ўздымае прэстыж і гаспадаркі, і раёна.
Эліза БЛАЖЭВІЧ.

На здымку: аператар машыннага даення УП "Павяцце" Ірына Андрушонак; падчас уручэння абласной узнагароды.
Фота К. БЛАЖЭВІЧА.